पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना काल के इस दौर में अप्रैल का माह लोगों को खतरे भरा रहा। लेकिन इसका अंतिम सप्ताह राहत भरा रहा। इन सात दिनों में 729 कोरोना के मरीज मिले है। जबकि 1038 लोग कोरोना से जंग जीतकर सकुशल घर लौटे हैं। पिछले एक सप्ताह से जिला प्रशासन ने सख्ती भी बढ़ा दी है। इसका ही नतीजा है कि अब संक्रमितों की संख्या कम होती जा रही है। लेकिन मौत के आंकड़े अब भी डरा रहे हैं। पिछले एक सप्ताह में 14 लोगों की कोरोना से मौत हुई है।
जानकारी के अनुसार जिले में अप्रैल के दूसरे सप्ताह से लगातार 100 से ज्यादा मरीज मिल रहे थे। लेकिन अंतिम सप्ताह में तीन दिन ही 100 से ज्यादा मरीज मिले। अन्य चार दिन में 100 से कम मरीज मिले हैं। जबकि रोजाना ठीक होने वालो की संख्या 100 से ज्यादा रही। दो बार तो 200 से ज्यादा मरीज ठीक होकर घर लौटे हैं। जिला प्रशासन का कहना है कि कोरोना की चेन तोड़ने के लिए लगातार प्रयास किए जा रहे हैं। पहले की अपेक्षा अब ज्यादा सख्ती की जा रही है। ताकि लोग कोरोना कर्फ्यू का पालन करें।
94 लोग मिले पॉजिटिव
शुक्रवार शाम 94 लोगों की रिपोर्ट कोरोना पॉजिटिव आई है। जिले में पॉजिटिव लोगों की संख्या 7072 हो गई है। इसमें से 6161 लोग डिस्चार्ज हुए हैं। जबकि 669 लोगों का इलाज जारी है। 55 लोगों मौत हुई है। सीएमएचओ डॉ. अनिता सिंगारे ने बताया शुक्रवार शाम जिनकी पॉजिटिव रिपोर्ट आई है, उनमें बड़वानी के 20, राजपुर के 12, खेतिया के चार, सिलावद के चार, अंजड़ के चार, भीलखेड़ा बसाहट के चार, पानसेमल के दो, सजवाय के दो, सेंधवा के दो, जुलवानिया के दो, ओझर के दो, पिपरी बुजुर्ग के दो, निवाली के दो, रणगांव डेब के दो, बरूफाटक के दो, खड़की, पिपरी, सनगोड़ा, रेलवा बुजुर्ग, भड़गोन, जैतपुरा, कुंडिया सहित अन्य क्षेत्र के एक-एक व्यक्ति शामिल हैं। शनिवार 190 पॉजिटिव को डिस्चार्ज किया है।
घूमने वालों पर की कार्रवाई
शहर सहित जिले में कोरोना की चेन तोड़ने के लिए जिला प्रशासन ने पहले की अपेक्षा अब प्रयास तेज कर दिए हैं। बेवजह घूमने वालों पर लगातार सख्ती की जा रही है। शनिवार को एसडीएम घनश्याम धनगर, तहसीलदार राजेश पाटीदार, नपा सीएमओ कुशलसिंह डोडवे सहित अन्य अधिकारी शहर के गली-मोहल्लों में पैदल घूमे और लोगों से कोरोना कर्फ्यू का पालन कराया। एक सप्ताह में कलेक्टर, एसपी भी दो बार शहर का भ्रमण कर चुके हैं। वहीं रोजाना रणजीत क्लब के सामने आने-जाने वालों से पूछताछ की जा रही है। जो लोग बेवजह घूमते पाए जाते हैं। उन्हें रणजीत क्लब में बनाई गई अस्थाई जेल में डाला जा रहा है। अफसर-कर्मचारियों ने बताया कोरोना की चेन तोड़ने के लिए ऐसी कार्रवाई लगातार जारी रहेगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva kas_Deva hin_Deva hin_Deva hin_Deva zho_Hant eng_Latn